Výročná správa o činnosti za rok 2000 Slovenskej ústrednej hvezdárne v Hurbanove

Schválil: Ing. Teodor Pintér, 							apríl, 2001
   generálny riaditeľ SÚH

I.	Identifikácia organizácie

NÁZOV ORGANIZÁCIE:				Slovenská ústredná hvezdáreň
SÍDLO ORGANIZÁCIE:		 		Komárňanská 134, 947 01 Hurbanovo
IDENTIFIKAČNÉ ČÍSLO ORGANIZÁCIE: 		164 852
DÁTUM ZRIADENIA:	 		 		1. apríla 1969

Slovenská ústredná hvezdáreň je príspevková organizácia, ktorej zriaďovateľom je Ministerstvo kultúry Slovenskej republiky. SÚH je so svojimi príjmami a výdavkami zapojená na rozpočet Ministerstva kultúry SR, hospodári samostatne podľa schváleného rozpočtu a vo svojom mene nadobúda práva a zaväzuje sa. 
Štatutárnym orgánom Slovenskej ústrednej hvezdárne je generálny riaditeľ, ktorého vymenúva a odvoláva Minister kultúry SR. Štatutárny orgán riadi činnosť Slovenskej ústrednej hvezdárne v súlade so zriaďovacou listinou a zodpovedá za činnosť SÚH Ministrovi kultúry SR. 

Slovenská ústredná hvezdáreň sa člení na tieto organizačné útvary:
1.	Metodické centrum pre hvezdárne, planetáriá a astronomické kabinety
•	popularizačno-vzdelávacie oddelenie
•	edičné oddelenie
•	informačné oddelenie.
2.	Hvezdáreň Hurbanovo
•	odborno-pozorovateľské a výskumné oddelenie
•	ústrednú mechanicko-optickú dielňu
•	hospodársko-správne oddelenie.      

Každý organizačný útvar má svojho vedúceho – vedúci oddelenia riadi jeho činnosť a zodpovedá za ňu riaditeľovi SÚH. Vnútornú skladbu oddelení, počet pracovných miest oddelenia ako aj vzájomnú väzbu, určuje organizačná štruktúra SÚH, schválená riaditeľom. 
Slovenská ústredná hvezdáreň v Hurbanove je národným metodickým centrom Slovenskej republiky pre hvezdárne a planetáriá, ktoré sa riadi štatútom vydaným Ministerstvom kultúry Slovenskej republiky. Vykonáva špecializovanú odborno-pozorovateľskú, kultúrno-výchovnú, vedecko-výskumnú, informačno-dokumentačnú a edičnú činnosť v astronomickej oblasti.

II.	Poslanie a strednodobý výhľad organizácie

	Poslaním Slovenskej ústrednej hvezdárne je cieľavedomou činnosťou zhromažďovať, vedecky a odborne spracovávať poznatky z astronómie a príbuzných vied, za účelom ich sprístupňovania širokej verejnosti. V rámci svojho poslania Slovenská ústredná hvezdáreň plní najmä tieto úlohy:
a)	Vykonáva a koordinuje pozorovateľskú a vedecko-výskumnú činnosť hvezdární v Slovenskej republike v oblasti slnečnej fyziky, medziplanetárnej hmoty, stelárnej astronómie a histórie astronómie. Rieši vlastné výskumné úlohy a podieľa sa na vedecko-výskumnej práci iných inštitúcií doma i v zahraničí. Organizuje vedecké expedície.
b)	Vykonáva informačno-dokumentačnú  a edičnú činnosť, zverejňuje výsledky svojej práce v odborných a popularizačných publikáciách a zborníkoch, vedeckých katalógoch a časopisoch. Vydáva populárno-vedecký časopis Kozmos, ďalšie periodické a neperiodické publikácie a audiovizuálne propagačné materiály.
c)	Vedie rezortný informačný systém a plní funkciu informačného strediska v oblasti svojej pôsobnosti.
d)	Vo výchovno-vzdelávacej činnosti organizuje a koordinuje celoštátne, prípadne medzinárodné podujatia, zabezpečuje školiteľskú činnosť pre pracovníkov hvezdární, astronómov - amatérov, študujúcu mládež a občanov. V spolupráci s rezortom školstva zabezpečuje vyšší stupeň vzdelania v astronómii pomaturitným štúdiom, prípadne bakalárskym štúdiom.
e)	Vykonáva metodicko-konzultačnú a poradenskú činnosť najmä astronomickým zariadeniam, školám, záujmovým organizáciám, združeniam a právnickým alebo fyzickým osobám, ktorých činnosť súvisí s poslaním hvezdárne. Oboznamuje širokú verejnosť s vedeckými poznatkami prostredníctvom verejných astronomických pozorovaní, programov  v planetáriu a ďalšími špecializovanými kultúrno-výchovnými formami.
f)	Nadväzuje priame vzťahy s inými právnickými a fyzickými osobami doma i v zahraničí za účelom výmeny astronomických informácií, odborných stáží, organizovania expedícií a ďalších podujatí.
g)	Zabezpečuje výrobu a servis prístrojov a zariadení v odbornej astronomickej a kultúrno-výchovnej činnosti pre astronomické zariadenia na Slovensku.
SÚH je jedinou reprezentantkou slovenskej amatérskej astronómie na celoštátnej i medzinárodnej úrovni. V oblasti štátnej kultúrnej politiky patrí spolu s hvezdárňami a planetáriami medzi jediné špecializované kultúrno-výchovné zariadenia, ktoré sa zaoberajú so zvyšovaním úrovne vedeckej kultúry našich občanov.
Slovenská ústredná hvezdáreň nadväzuje na vyše 130 ročnú históriu astronómie v Hurbanove a patrí medzi popredné organizácie s podobným zameraním nielen v Európe, ale aj za jej hranicami. Úsilie SÚH o vytvorenie optimálnej siete astronomických zariadení na Slovensku sa odvíjalo už od jej vzniku v roku 1969, z integračných snáh IUAA (Medzinárodná únia astronómov amatérov) o spoluprácu a systematické skvalitňovanie pozorovaní vo všetkých odboroch astronómie, ktoré sú v možnostiach astronómov amatérov. Cieľom týchto snáh bolo vytvorenie tímovej spolupráce astronomických zariadení, bez ktorej je práca v astronómii nepredstaviteľná. Podobná organizačná štruktúra hvezdární a planetárií sa vytvára aj v krajinách V4 a už roky existuje vo viacerých západoeurópskych  a východoeurópskych krajinách.

Priority a ťažiskové činnosti SÚH v roku 2000 

Činnosť Slovenskej ústrednej hvezdárne v Hurbanove sa v roku 2000 vykonávala v súlade s plánom hlavných úloh a bola zameraná na nasledovné oblasti: 

1.	Odborno-pozorovateľská a výskumná činnosť
•	zakresľovanie Slnka a vyhodnotenie denného relatívneho čísla
•	pozorovanie slnečnej chromosféry pomocou spektrohelioskopu
•	pozorovanie rýchlych zmien v chromosfére
•	sledovanie ionosferických zmien zemskej atmosféry
•	vizuálne, fotografické a digitálne pozorovanie a zaznamenávanie slnečných spektier na horizontálnom slnečnom spektrografe
•	pozorovanie zákrytov hviezd Mesiacom
•	pozorovanie vybraných premenných hviezd
•	pozorovanie slnečnej koróny a protuberancií
•	pozorovanie aktuálnych astronomických úkazov

2.	Kultúrno-výchovná a vzdelávacia činnosť vo hvezdárni
•	činnosť planetária 
•	spolupráca so školskou správou OÚ Komárno pri realizácii školení pre učiteľov základných a stredných škôl
•	cielené podujatia k určitým významným medzníkom vo vývoji vedy a techniky
•	konzultačná činnosť v rámci odborných vedeckých činností stredoškolákov a vysokoškolákov
•	prednášková činnosť na požiadanie školských zariadení
•	príprava programov a metodických materiálov na prezentáciu astronomickej problematiky v rámci všetkých súvisiacich činností

3.	Celoslovenské súťaže a výstavy 2000
•	celoslovenská súťaž Astrofoto
•	celoslovenská vedomostná súťaž Čo vieš o hviezdach
•	celoslovenská výtvarná súťaž Vesmír očami detí
•	výstavná činnosť v rámci súťaže Vesmír očami detí a Astrofoto

4.	Celoslovenské podujatia pre mladých astronómov Slovenska 2000
•	Zraz mladých astronómov Slovenska 
•	letný tábor mladých astronómov Slovenska

5.	Pomaturitné štúdium astronómie

6.	Publikačná a edičná činnosť
•	Astronomická ročenka 2001
•	Astronomický kalendár 2001
•	Zborník referátov z 15. celoštátneho slnečného seminára

7.	Časopis Kozmos a zasadnutia Redakčnej rady

8.	Knižnica SÚH a astronomická literatúra

9.	Informačná činnosť 

10.	Medzinárodný slnečný seminár

11.	Celoslovenské pracovné porady
•	Rada riaditeľov hvezdární a planetárií na Slovensku
•	Celoslovenská porada odborných pracovníkov hvezdární a planetárií

12.	Spolupráca s partnerskými inštitúciami doma i v zahraničí

13. Zahraničné aktivity
•	JENAM 2000, Moskva
•	COSPAR 2000, Varšava
•	Brazília 2000

14.	Astronomické pozorovania
•	seminár o pozorovaní premenných hviezd ZIRO
•	pozorovanie meteorického roja Perzeidy a ďalších meteorických rojov 

15.	Záujmová odborná činnosť
•	astronomický krúžok Astroklub

16.	Nitrianska hvezdáreň pri SÚH

17. Výroba optických komponentov
•	sférické zrkadlové objektívy
•	rovinné zrkadlá

18.	Výroba astronomických ďalekohľadov radu MDN/PS

19. Servisno-opravárenská činnosť - služby
•	servisno-opravárenská činnosť
•	odborno-poradenská služba

Perspektívy organizácie, predstavy o podobe v budúcnosti
Základy poslania Slovenskej ústrednej hvezdárne jej úlohy, zásady riešenia organizácie a hospodárenia určuje Zriaďovacia listina vydaná Ministerstvom kultúry SR, v zmysle ktorej organizácia vykonáva svoju činnosť, spoločenské poslanie, odbornú povahu a špecializovanú prácu. 
V duchu kréda histórie hvezdárne v Hurbanove je nielen uchovávať, ale šíriť a produkovať nové astronomické poznatky - treba nadväzovať a ďalej rozvíjať dobré vzťahy a spoluprácu s astronomickými zariadeniami doma i v zahraničí, za účelom vzájomnej výmeny astronomických informácií, literatúry, zabezpečovania odborných stáží, organizovania expedícií a ďalších z hľadiska propagácie našej vedy a j kultúry. 
Pre úspešné naplnenie uvedených cieľov bude treba zabezpečiť: 
•	modernizáciu planetária v Hurbanove,
•	dobudovať súčasné technické vybavenie hvezdárne  modernými astronomickými prístrojmi a počítačmi,
•	rozvíjať vedecko-výskumné programy,
•	rozšíriť výrobu astronomických prístrojov ,
•	neustále zvyšovať kvalitu časopisu Kozmos a rozširovať jeho čitateľskú základňu,
•	prehlbovať priateľské vzťahy a odbornú spoluprácu s partnerskými organizáciami doma i v zahraničí.

III.	Činnosti organizácie 

1.	Odborno-pozorovateľská a výskumná činnosť
a)	odborné astronomické pozorovania
Podľa počasia sa pravidelne vykonávalo zakresľovanie Slnka projekčnou metódou. Kresby sa vyhodnocovali a archivovali. Údaje o pozorovaní sa mesačne zasielali na Hvezdáreň v Prešove, Hvezdáreň vo Valašskom Meziříčí a do astronomickej organizácie SONNE v Nemecku. Štvrťročne sa údaje o pozorovaní zasielali do medzinárodného centra v Bruseli. V priebehu roka sa  urobilo 268 kresieb slnečnej fotosféry. 
	Za priaznivého počasia sa pravidelne vykonávali patrolné pozorovania slnečnej chromosféry Slnka spektrohelioskopom. Údaje o pozorovaní sa mesačne odosielali do medzinárodných centier v Rusku, Ukrajine, Francúzsku a USA. V priebehu roka sa pozorovania uskutočnili počas 70 dní.
	Na HSFA sa pokračovalo v príprave nového programu pozorovaní s využitím CCD techniky. Bolo skonštruované optické zariadenie, ktoré pomocou sústavy planparalerných doštičiek premieta vybrané oblasti slnečnej fotosféry na vstupnú štrbinu spektrografu. Slnečné spektrum je snímané pomocou CCD kamery. Cieľom experimentu je získať informácie o pohybových vlastnostiach lokálnej fotosféry a jej magnetickom poli. Pokračuje sa v príprave a vyhodnocovaní výsledkov získaných v experimente “Slnko ako hviezda” vo vybraných spektrálnych čiarach v ďalekej červenej oblasti. Cieľom experimentu je určiť dlhodobú variáciu žiarenia Slnka ako hviezdy v týchto spektrálnych čiarach.        
	Využitím spektrografu HSFA sa uskutočnila justáž interferenčného filtra, ktorý bude použitý pri pozorovaní zelenej koronálnej čiary 530,3 nm počas úplného zatmenia 21.6. 2001.
	Pokračuje sa vo vyhodnocovaní snímkov slnečnej koróny získaných počas úplného zatmenia Slnka 11. augusta 1999. Získala sa fotometrická štruktúra vnútornej koróny. Pokračuje sa vo vyhodnocovaní snímkov zelenej polarizovanej koróny.     
	Bolo rozhodnuté, že sa zmení registračné zariadenie na koronografe v Heyde kupole. Boli urobené prvé technické prispôsobenia (CCD kamera, videorekordér, PC počítač).   

b)	odborná a výskumná činnosť
Denne sa spracovávali kresby Slnka, určovalo sa relatívne číslo slnečných škvŕn, klasifikovali sa skupiny slnečných škvŕn a určovali sa héliografické súradnice skupín slnečných škvŕn. Vyhodnotený materiál sa mesačne posielal do štyroch centier astronomickej organizácie SONNE a to do Berlína a Bonnu v Nemecku, St. Paula v Rakúsku a Zürichu vo Švajčiarsku. Údaje sú publikované v časopisoch SONNE a SONNE Datenblatt. Získané údaje boli štvrťročne zasielané do medzinárodného centra Sunspot Index Data Center  Brussel. 
Denne sa určovali indexy slnečnej aktivity (Pettisov index, Beckove číslo, CV hodnota), ktoré boli pravidelne uverejňované v bulletine: New Sunspot Indices Bulletin (Rakúsko).
Za priaznivého počasia boli vykonávané patrolné spektrálne pozorovania na HSFA a boli pripravované experimenty, ktoré budú po úspešnom ukončení zavedené do pravidelného pozorovacieho režimu HSFA. 
Pravidelne sa každý pondelok a štvrtok vypracovávala správa o stave slnečnej aktivity a porušenosti geomagnetického poľa s krátkodobou predpoveďou slnečnej aktivity, ktorá sa posielala do zdravotného centra EUROREHAB v Bratislave. 
Denne sa vyhodnocoval stav geomagnetického poľa, určoval sa trojhodinový index K a denný  K, čo slúžilo ako podklad  pri štúdiu slnečno-zemských vzťahov.  
Pokračovalo sa v plnení dlhodobých výskumných úloh a to: Slnečné erupcie a ich odozvy v atmosfére Slnka, Štúdium fyzikálnych javov v koróne Slnka, Štúdium vzťahov Slnko – Zem. 
	Slnečné erupcie a ich odozvy v atmosfére Slnka 
	Analýza spektier vysokoionizovaných prvkov v slnečnej koróne umožňuje získať informácie o fyzikálnych vlastnostiach vysokoteplotnej nízkohustotnej plazmy. Takáto analýza  EUV a X spektier vysokoionizovaných atómov (Fe, Ni, Ca...) si vyžaduje podrobné štúdium atomárnych procesov.
	K diagnostike koronálnej plazmy treba poznať atomárne procesy, ktoré vedú k vzniku emisných spektrálnych čiar, t.j. koeficienty rýchlosti excitácie a deexcitácie, ionizácie a rekombinácie, účinné prierezy a pravdepodobnosti žiarivých prechodov. Tieto sú závislé  od rozdelenia voľných častíc, ktoré prenášajú energiu zrážkami a od distribúcie fotónov (poľa žiarenia).  
	V súčasnosti sa študujú spomenuté procesy v čiarach FeXXV.
Pripravovali sa teoretické podklady k modelovaniu žiarenia slnečnej erupcie vo vybraných spektrálnych oblastiach a vytvorené modely sa budú konfrontovať s družicovými pozorovaniami v EUV a X spektrálnej oblasti.  
Štúdium fyzikálnych javov v koróne
Bolo vykonané základné spracovanie materiálu, ktorý bol získaný pri pozorovaní úplného zatmenia Slnka 26.2. 1998 na Guadeloupe. Predbežné výsledky boli prednesené  na 14. celoštátnom slnečnom seminári v Starej Lesnej.
Pokračovalo sa v spracovávaní údajov z bielej koróny, študovali sa identifikované štruktúry v koróne, pričom sa hľadala fyzikálna interpretácia týchto útvarov. 
Pokračovalo sa v riešení  problémov vyplývajúcich z rozdielu medzi farbou v centre slnečného disku a farbou koróny v rôznych výškach nad povrchom Slnka. 
Ďalej sa riešili problémy v zastúpení prvkov v chromosfére na základe získaných bleskových spektier pri úplnom zatmení Slnka. Riešil sa problém existencie hranice prachových častíc vo vzdialenosti cca 5 slnečných polomerov. 
Štúdium slnečno-zemských vzťahov 
	Na základe homogénneho radu intenzít zelenej koróny, geomagnetických indexov Kp,  údajov o geomagnetických búrkach a protuberanciách sa skúmali slnečno-zemské vzťahy za obdobie 5 slnečných cyklov (18 – 22). Výsledky boli referované a publikované na viacerých vedeckých podujatiach. 
	Úplné zatmenie Slnka  - 11. august 1999 – odborný program - výsledky 
	Pokračovalo sa vo vyhodnocovaní materiálov získaných počas úplného zatmenia Slnka. Výsledky boli prezentované na medzinárodnej konferencii JENAM 2000, 27.5. – 3.6. 2000, Moskva a na 15. medzinárodnom slnečnom seminári v Hurbanove a Patinciach.
Pozorovanie slnečnej fotosféry s vysokým rozlíšením
Pracovník SÚH sa zúčastnil krátkodobej odbornej stáže v Instituto de Astrofísica de Canarias (IAC), La Laguna, Tenerife, Kanárske ostrovy, Španielsko, v rámci ktorej sa oboznámil s pozorovacou technikou, spôsobom získania pozorovacieho materiálu a metódou ďalšieho spracovania. Počas študijného pobytu spolupracoval s M. Vázquezom (vedúci výskumný pracovník v rámci projektu IAC “Structure and Dynamics of the Solar Atmosphere”  - Štruktúra a dynamika slnečnej atmosféry), J.-A.Bonetom, M. Sobotkom (externý spolupracovník IAC z AÚ AV ČR v Ondřejove). Konkrétnou úlohou bola redukcia 1858 obrazov aktívnej oblasti nasnímanej CCD kamerou 5.6. 5. 6. 1993 pomocou Swedish Vacuum Solar Telescope  (SVST), 50 cm – Švédsky vákuový ďalekohľad. V tejto úlohe bude pokračovať aj v spolupráci so Slnečným oddelením AÚ AV ČR. Takto sa aj slovenské pracovisko (SÚH) zapája do spoločného výskumného projektu Európskej únie.

2.	Kultúrno-výchovná a vzdelávacia činnosť vo hvezdárni
Pracovníci SÚH podľa požiadaviek škôl a ďalších inštitúcií uskutočnili prednášky a besedy  v počte 96 pre 4149 poslucháčov, sprevádzali vybrané exkurzie na slnečnom horizontálnom spektrografe (UKF Nitra, účastníci medzinárodného geofyzikálneho sympózia IAGA, účastníci 15. medzinárodného slnečného seminára, študenti VŠ Tatabánya) a niekoľko individuálnych návštev. Uskutočnilo sa 32 tematických verejných pozorovaní na ktorých sa zúčastnilo 209 záujemcov.
Činnosť pracovníkov planetária sa sústredila na sprevádzanie v planetáriu, na premietanie filmov, na sprevádzanie exkurzií v historickej budove SÚH, ktoré bolo doplnené zoznamovaním sa s prístrojovou technikou v kupolách hvezdárne a počas priaznivého počasia aj pozorovaním ďalekohľadmi. Celkove sa uskutočnilo 906 podujatí a na aktivitách SÚH sa zúčastnilo 32400 účastníkov (pozri tabuľku).
Činnosť Nitrianskej hvezdárne, ktorá vznikla 15. 10. 2000 ako detašované pracovisko SÚH,  bola zameraná na sprevádzanie exkurzií do pozorovateľne a počas priaznivého počasia na večerné pozorovania oblohy. Uskutočnilo sa celkove 20 exkurzií (720 návštevníkov) a 3 večerné pozorovania oblohy (110 návštevníkov). 
	Dvaja pracovníci SÚH poskytli informácie o pozorovaní slnečných škvŕn, erupcií a spektrálnych čiar redaktorom denníka Práca pre celostránkovú prílohu, ktorá pojednávala o činnosti observatórií v Hurbanove.
V rámci Dňa M. Konkoly Thege sa uskutočnil 16. 2. 2000 v priestoroch SÚH v spolupráci s Metodickým oddelením školskej správy v Komárne a Strednou priemyselnou školou stavebnou v Hurbanove seminár o vyučovaní astronómie v deviatom ročníku a experimentálnej fyzike. Zúčastnili sa ho učitelia fyziky na základných a stredných školách z Nitrianskeho kraja v počte 42.
Deň planetárií bol vyhlásený na 19. marec 2000, v rámci ktorého bol umožnený všetkým návštevníkom voľný vstup do hvezdárne a mohli sa zúčastniť ako programov v planetáriu, tak aj verejného pozorovania. Celkový počet návštevníkov bol 32.
10. – 13. júna sa konal v priestoroch observatórií v Hurbanove medzinárodný seminár geofyzikov IAGA, pričom sa na ňom organizačne podieľali aj pracovníci SÚH.
	Pracovník SÚH sa zúčastnil na 8. konferencii o vyučovaní a popularizácii astronómie, ktorá sa uskutočnila 11. – 13. decembra 2000 v doškolovacom stredisku UK Modra Harmonia, na ktorej mal príspevok “15 cyklov pomaturitného štúdia astronómie v Hurbanove”.

3.	Celoslovenské súťaže a výstavy 2000
a)	astronomické súťaže
Dňa 16. 2. 2000 sa v priestoroch SÚH konala v rámci Dňa M. Konkoly Thege krajská súťaž tvorivosti mládeže. Zúčastnilo sa jej 8 súťažných prác z oblasti dejín fyziky na Slovensku. 
Dňa 5. apríla 2000 sa v priestoroch SÚH v Hurbanove konalo okresné kolo vedomostnej súťaže “Čo vieš o hviezdach?”. Celkovo sa ho zúčastnilo 8 súťažiacich vo všetkých kategóriách. Na základe výsledkov boli vybraní súťažiaci do Krajského kola ako zástupcovia okresu Komárno.
Krajské kolo vedomostnej súťaže, ktoré organizovala Slovenská ústredná hvezdáreň v Hurbanove v spolupráci s Astronomickým kabinetom Ponitrianskeho osvetového strediska v Nitre sa konalo 10. mája 2000 v priestoroch Ponitrianskeho osvetového strediska v Nitre. Súťaže sa celkovo zúčastnilo 48 vybraných súťažiacich, z toho v 1. kategórii 17, v 2. kategórii 19 a v 3. kategórii 12 súťažiacich. Súťažiaci umiestnení na 1. až 3. mieste boli odmení vecnými cenami a prví dvaja z každej kategórie postúpili do celoslovenského kola súťaže.
Celoslovenské kolo súťaže sa konalo v dňoch 6. – 8. júna 2000 v priestoroch Hvezdárne a planetária v Prešove. Celkovo sa súťaže zúčastnilo 48 súťažiacich, z toho v 1. kategórii 16, v 2. kategórii 16 a v 3. kategórii 16 súťažiacich. Súťažiaci umiestnení na 1. až 3. mieste boli odmení vecnými cenami a možnosť zúčastniť sa na letných akciách SÚH bezplatne mali možnosť súťažiaci umiestnení na 1. – 6. mieste v 1. a 2. kategórii a 1. – 4. v 3. kategórii.
Vyhodnotenie okresného kola výtvarnej súťaže Vesmír očami detí sa konalo 11. apríla 2000 v priestoroch SÚH v Hurbanove. Súťaže sa zúčastnilo 22 materských škôl, 28 základných škôl, 1 základná umelecká škola a centrum voľného času. Celkový počet súťažných prác okresného kola bol 580, z nich porota vybrala 5 postupujúcich prác v každej kategórii, ktoré reprezentovali okres Komárno v celoslovenskom kole.
Vyhodnotenie celoslovenského kola súťaže sa konalo 16. mája 2000 v priestoroch SÚH v Hurbanove. Súťaže sa zúčastnilo 25 okresov Slovenska. Počet prác hodnotených v celoslovenskom kole bol 630. Porota ocenila 10 prác v každej kategórii, ktorých autori boli odmenení vecnými cenami, ktoré im boli odoslané poštou. Virtuálna výstava víťazných prác bola uverejnená na internetovej stránke SÚH. Celkovo sa súťaže zúčastnilo približne 10 000 prác.
Vyhodnotenie súťaže Astrofoto ’99 sa uskutočnilo dňa 6. apríla 2000 v redakcii časopisu Kozmos. Práce hodnotila odborná porota v zložení: Marek Bujdoš, Braňo Bezák, Dušan Kalmančok,  Peter Dolinský a Eugen Gindl. Do súťaže sa zapojilo spolu 36 autorov, z toho 22 zo Slovenska a 14 z Čiech. Súťažné práce boli rozdelené do dvoch vekových kategórii (autori narodení do roku 1980 a autori narodení po roku 1980 ) a do dvoch tematických kategórii (Astronomické snímky a Variácie na tému obloha). 
b)	výstavy
Najkrajší kalendár Slovenska - vo februári  2000 sa hvezdáreň v Hurbanove zúčastnila na celoslovenskej súťažnej výstave o najkrajší kalendár Slovenska, ktorú zorganizovali Klub fotopublicistov a Štátna vedecká knižnica v Banskej Bystrici. 
	M. R. Štefánik –  putovná výstava bola slávnostne otvorená 19. 6. 2000 pri príležitosti 120. výročia narodenia M. R. Štefánika. Výstava vznikla v spolupráci so Slovenským národným múzeom v Bratislave. Výstavu slávnostne otvoril generálny riaditeľ SNM pán Matúš Kučera. Od 1. 9. bola výstava inštalovaná vo Hvezdárni M. Hella v Žiari nad Hronom, od 25. 9. do konca roka v priestoroch Štátnej vedeckej knižnice v Banskej Bystrici, vo hvezdárni v Rimavskej Sobote a Nitre. 
V septembri bola inštalovaná výstava víťazných prác celoslovenskej výtvarnej súťaže “Vesmír očami detí”. Túto výstavu si mohli pozrieť aj užívatelia internetovej siete, nakoľko virtuálna výstava bola prístupná na internetovej stránke SÚH.

4.	Celoslovenské podujatia pre mladých astronómov Slovenska 2000
XXXII. zraz mladých astronómov Slovenska sa uskutočnil sa v dňoch 2. – 7. júla 2000 v areáli hotela Dumas v Modrovej, kde sa toto obľúbené podujatie koná od roku 1992. Zúčastnilo sa ho celkovo 61 mladých záujemcov o astronómiu. Počas dopoludnia účastníci absolvovali prednášky z vybraných partií astronómie a to Slnko – prednášateľ RNDr. Ladislav Pastorek, medziplanetárna hmota – Mgr. Ulrika Babjaková, premenné hviezdy – Mgr. Rudolf Gális a všeobecná astronómia – Ing Peter Melich. Tradične najväčší záujem bol o sekciu všeobecná astronómia. Na doplnenie odborného programu si účastníci vypočuli prednášky renomovaných astronómov Slovenska, Dušana Kalmančoka, ktorý rozprával o práci v Astronomickom observatóriu v Modre, Mgr. Vladimíra Karlovského prednášajúceho o rondeloch - astronomických stavbách z doby kamennej na našom území a Miroslava Znášika o kalendárnych systémoch. Všetci mladí astronómovia si mohli vybrať až z troch výletov: do Hornonitrianskej hvezdárne v Partizánskom, turistickej vychádzky na hrad Tematín a autobusového výletu na Bradlo. Hosťom podujatia bol aj zástupca francúzskeho veľvyslanectva.
Letný astronomický tábor sa uskutočnil v dňoch 5. až  11. augusta 2000 v rekreačnom zariadení Panoráma v Kováčove pri Štúrove. Zúčastnili sa ho najúspešnejší účastníci celoslovenského kola vedomostnej súťaže “Čo vieš o hviezdach” z 1. a 2. vekovej kategórie, t. j. od 10 do 15 rokov. Počet účastníkov bol doplnený členmi astronomických krúžkov z okresu Komárno. Celkovo sa podujatia zúčastnilo 30 detí. Cieľom tábora bolo umožniť účastníkom praktické pozorovanie nočnej oblohy pomocou prenosných ďalekohľadov SÚH (2 delostrelecké binary a 120 mm refraktor Konusuper). Veľmi dobré počasie a termín pred maximom meteorického roja Perzeidy poskytli účastníkom vynikajúce možnosti na ich pozorovanie. Výsledky pozorovaní boli spracovávané na druhý deň. Po ich úplnom spracovaní boli zaslané do centrálnej evidencie IMO. Účastníci absolvovali prednášku pracovníka SÚH RNDr. I. Dorotoviča, CSc. o solárnej družici SOHO a o súčasných výsledkoch jej pozorovaní. S veľkým záujmom sa stretla aj beseda s Ing. T. Pintérom o expedíciách za úplným zatmením Slnka 1999 v Maďarsku. Odborný program bol doplnený športovými aktivitami a turistickými vychádzkami do okolia Kováčovských hôr. 

5.	Pomaturitné štúdium astronómie
V spolupráci so Strednou priemyselnou školou stavebnou v Hurbanove a Akadémiou vzdelávania v Komárne bol zabezpečovaný 15. cyklus Pomaturitného štúdia kvalifikačného astronómie. V druhom polroku 1. ročníka v štúdiu pokračovalo 31 študentov.  Uskutočnilo sa šesť konzultačných sústredení študentov PMŠKA a záverečné sústredenie. Do druhého ročníka PMŠKA postúpilo 27 študentov, pričom absolvovali päť konzultačných sústredení.
	V rámci týchto sústredení študenti absolvovali prednášky z predmetov: Astronomické prístroje a pozorovacie metódy, základy výpočtovej techniky, vybrané kapitoly z vyššej matematiky, sférická astronómia, základy astronómie, vybrané kapitoly z fyziky, odborná prax, meteorológia, kozmológia a kozmogónia, vybrané kapitoly z filozofie, pedagogika a psychológia, raketová technika, astrofyzika, nebeská mechanika a fyzika slnečnej sústavy. V rámci zabezpečenia priebehu PMŠKA sa konali 3 zasadnutia pedagogickej rady. 

6.	Publikačná a edičná činnosť
a) hlavné edičné tituly
Roku 2000 boli vydané nasledovné publikácie:
Druga, L.: Astronomický kalendár 2001 (jún 2000, náklad 3 500 ks) – v celoslovenskej výstavnej súťaži o Najkrajší kalendár Slovenska, ktorú každoročne vypisuje Klub fotopublicistov a Štátna vedecká knižnica v Banskej Bystrici, získal už druhé ocenenie – 3. miesto (roku 1998 to bola cena za originálny nápad).
Pittich, E. a kol.: Astronomická ročenka 2001 (október 2000, náklad 2 500 ks) – nepostrádateľná pomôcka pre záujemcov o prácu v astronómii. Využívajú ju jednotlivci – astronómovia amatéri, školy všetkých stupňov, pracovníci hvezdární a planetárií, členovia astronomických zväzov a vedeckých spoločností ako aj najširšia verejnosť a záujemcovia o astronómiu nielen na Slovensku ale aj v zahraničí.
Lukáč, B. a kol.: Zborník referátov z 15. celoštátneho slnečného seminára v Patinciach (december 2000, náklad 200 ks) – v publikácii sú zverejnené najnovšie informácie a odborné články z oblasti pozorovania Slnka a výskumu vzťahov Slnko-Zem. Je základným zdrojom pre orientáciu v pozorovateľskej a výskumnej práci v oblasti štúdia Slnka.
b)	publikačná činnosť
V rámci publikačnej činnosti boli zverejňované v masmédiách s celoslovenskou i regionálnou pôsobnosťou odborné i populárnovedecké články, ktoré informovali verejnosť o činnosti SÚH, propagovali jej edičné tituly, informovali o zaujímavostiach z astronómie, významných astronomických úkazoch, kozmonautike a príbuzných vedných odborov. 
Úplné zatmenie Mesiaca (21. 1.) bolo spropagované v novinách Nový deň, Új Szó, Pravda a v rádiu Rebeca, Slobodná Európa.
Príspevok “Bude koniec sveta”, s tematikou veľkej konjunkcie planét bol zverejnený v časopise Slovenka (15/2000), v Komárňanských listoch (M. Konkoly, zakladateľ hvezdárne v Hurbanove, 3. 11.), Slovenskom rozhlase a Národnej obrode. 
Od 1. 9. do konca roka bolo podľa projektu s internetovými novinami zverejnených 34 krátkych článkov o najnovších astronomických objavoch, aktualitách z kozmonautiky a vlastnej činnosti SÚH.
Každý deň informuje SÚH v Hurbanove širokú verejnosť aj prostredníctvom Teletextu STV (str.105) a Teletextu Markíza od marca 1999 pod názvom Astronomické aktuality (str. 172) o časových údajoch východu a západu Slnka a Mesiaca, významných astronomických výročiach a nových astronomických publikáciách. Pokusne v Teletexte STV boli vo februári zverejňované aj efemeridy viditeľnosti kozmickej stanice MIR. Väčšinu odborných článkov publikujú pracovníci edičného oddelenia v časopise KOZMOS (6/2000, Významné osobnosti astronómie uplynulého tisícročia, M. Kopernik, úvod k seriálu článkov z histórie astronómie, Afrika 2001, informačný článok o možnosti čitateľov Kozmosu zúčastniť sa expedície za úplným zatmením Slnka 21. 6. 2001 v Zambii a i.).

7.	Časopis Kozmos a zasadnutia Redakčnej rady
Roku 2000 vyšlo 6 čísiel časopisu KOZMOS. Úroveň časopisu je naďalej veľmi vysoká a vďaka skrátenej výrobnej lehote v tlačiarni i operatívnemu servisu pri internete, prináša časopis Kozmos viaceré astronomické aktuality skôr, ako renomované zahraničné časopisy. Patrí medzi popredné vedecko-populárne  časopisy v Európe. Dvojmesačník KOZMOS vychádzal v roku 2000 v nezmenenom rozsahu (36 + 4 strany). Objem písaného textu (v bitoch) však vzrástol o ďalších 10 percent a dosiahol hranicu možností vzhľadom na čitateľnosť textu. Vzhľadom na priestorové limity sa zmenšila i priemerná plocha uverejnených snímok, čo je vzhľadom na ich množstvo a atraktívnosť ochudobnením časopisu. Nielen estetickým: znižuje sa ich rozlíšiteľnosť, najmä pri jemnejších štruktúrach. 
Vzhľadom na narastajúcu kvalitu KOZMOS-u a s ním spojený nárast záujmu čitateľov (takmer denne sa telefonicky, alebo e-mailom hlásia noví abonenti) bolo by treba premyslieť nové možnosti jeho ponuky. Možností je viacero, väčšina však vyžaduje isté investície. Zadarmo je možné KOZMOS propagovať iba v niektorých internetových časopisoch. To však vyžaduje zvýšiť náklad časopisu o 500 kusov, čo sa môže finančne vykryť z reklamy. Bolo by neodpustiteľné túto vlnu záujmu nevyužiť a nezvýšiť v roku 2001 náklad KOZMOS-u  minimálne o 20 percent.
Roku 2000 sa časopis Kozmos systematicky od roku 1970 do súčasnosti počítačovo spracúval s cieľom vydať časopis vo forme CD. Pri príležitosti 30. výročia vzniku časopisu Kozmos bol pripravený poster, ktorý obsahuje titulné strany všetkých jeho doteraz vydaných čísiel.  
	V priebehu roka 2000 sa uskutočnilo 6 zasadnutí redakčného kruhu časopisu Kozmos, kde sa posudzovali jednotlivé príspevky a riešili sa otázky ďalšieho skvalitňovania obsahovej príťažlivosti časopisu.

8.	Knižnica SÚH a astronomická literatúra
Knižnica SÚH je jedinou na astronómiu špecializovanou knižnicou na Slovensku. Jej systematické doplňovanie najnovšími titulmi vedeckej literatúry a časopismi je nevyhnutné nielen pre prácu pracovníkov SÚH ale aj záujemcov z radov rôznych stupňov špecializovaných škôl a záujemcov z radov širokej verejnosti. V knižnici SÚH sa nachádza astronomická literatúra (knihy), časopisy a metodický materiál. V priebehu roka 2000 sa pravidelne vykonávala evidencia nových kníh a vydaného metodického materiálu. Knižný fond bol rozšírený o nákup kníh v hodnote 3.764,- Sk.

9. Informačná činnosť 
V priebehu roka 2000 boli pripravené vstupné dáta pre informačný systém SÚH. Bola pravidelne aktualizovaná www stránka SÚH. Stránka obsahuje základné informácie o histórii SÚH, práci jej oddelení, jej prístrojovom vybavení, nových publikáciách, pripravovaných podujatiach SÚH a pod. Pravidelne sa upravovalo každé číslo časopisu Kozmos na internetovú stránku SÚH. Promptne boli zodpovedané všetky e-mailové otázky verejnosti.
Podľa požiadaviek boli pre MK SR priebežne vypracúvané podkladové materiály z oblasti informatiky a poskytnuté informácie o SÚH na www stránku o priamo riadených organizáciách. 

10.	Medzinárodný slnečný seminár
15. Medzinárodný slnečný seminár sa uskutočnil pri príležitosti 120. výročia narodenia M. R. Štefánika v dňoch 19. – 23. 6. 2000 v areáli SÚH Hurbanovo a rekreačného strediska v Patinciach. Seminárom vyvrcholili aktivity celej siete hvezdární v roku M. R. Štefánika, ktorý vypísal pán prezident SR R. Schuster. Záštitu nad uvedeným podujatím prevzal minister kultúry pán Milan Kňažko. Seminára sa zúčastnilo 67 účastníkov vrátane hostí z Českej republiky, Maďarska a Ruska. V historickej časti seminára odzneli prednášky o živote a diele astronóma M. R. Štefánika. Účastníkov pozdravil aj atašé Francúzskeho veľvyslanectva v SR Bérnard Paqueteau. Súčasťou seminára, ktorý pokračoval odbornými prednáškami v Patinciach, bol krst novovydaného Astronomického kalendára na rok 2001, kladenie venca pri soche M. R. Štefánika v Komárne a návšteva múzea a mohyly M. R. Štefánika v Košariskách a Brezovej pod Bradlom. Účastníci navštívili tiež Vodné dielo v Gabčíkove. 
Odborný program seminára v Patinciach bol rozdelený do 6 pracovných tematických poldní, na ktorých odznelo 8 nasledovných prehľadových referátov J. Sýkora: “Celoštátne slnečné semináre (1972 – 2000)”, V. Bumba: “Magnetické polia na Slnku”, M. Sobotka: “Slnečné škvrny”, A. Antalová: “Erupcie na Slnku”, M. Rybanský: “ Vývoj názorov na korónu v 20. storočí”, J. Sýkora: “Vzťahy Slnko – Zem: Slnko”, A. Prigancová: “Výskum fyziky vzťahov Slnko – Zem: výsledky a perspektívy na prahu nového tisícročia”, M. Lapin: “Radiačné zosilnenie, klimatická zmena a iné súvislosti rastu skleníkového efektu atmosféry” a 47 pôvodných nepublikovaných referátov. Vo večerných hodinách sa uskutočnilo premietanie videozáznamov a diapozitívov zo zahraničných ciest a expedícií za úplnými zatmeniami Slnka niektorých účastníkov seminára.
	Seminár mal už tradične vysokú vedeckú a spoločenskú úroveň, pričom ukázal, že výsledky vedeckej a pozorovateľskej činnosti vo výskume Slnka sú v Slovenskej republike a Českej republike na vysokej medzinárodnej úrovni. Pracovníci SÚH predniesli 5 referátov. Prednášatelia svoje príspevky odovzdávajú v písomnej forme (camera ready), ako aj na disketách s tým, že SÚH v Hurbanove vydá Zborník referátov. Seminár v plnej miere splnil svoje poslanie, umožnil prítomným vzájomnú informáciu o najnovších poznatkoch v slnečnej fyzike a dôstojne pripomenul celoživotné krédo M. R. Štefánika, prvého svetoznámeho slovenského astronóma – veriť, milovať, pracovať.

11.	Celoslovenské pracovné porady
V roku 2000 zasadala dňa 11. apríla 2000 Rada riaditeľov hvezdární a planetárií na Slovensku za účasti zástupcov MK SR v priestoroch účelového zariadenia Ministerstva kultúry SR v Bratislave a 27. septembra 2000 v priestoroch Štátnej vedeckej knižnice v Banskej Bystrici.
	Riaditeľ organizácie sa pravidelne zúčastňoval operatívnych porád generálneho riaditeľa Sekcie kultúrneho dedičstva MK SR s riaditeľmi organizácií v zriaďovateľskej pôsobnosti MK SR.
SÚH zorganizovala v dňoch 29. 2. – 1. 3. 2000 v priestoroch Domu Matice slovenskej v Banskej Bystrici poradu odborných pracovníkov odborno-pozorovateľských a výchovno-vzdelávacích oddelení astronomických zariadení na Slovensku. 

12.	Spolupráca s partnerskými inštitúciami doma i v zahraničí
Pracovníci SÚH spolupracovali najmä s AÚ SAV Tatranská Lomnica, SAS pri SAV, ÚV SZAA, Katedrou astronómie MFF UK Bratislava, AÚ AV ČR Ondřejov, Štefánikovou hvezdárňou v Prahe,  Hvezdárňou v Úpici, Hvezdárňou a planetáriom M. Kopernika v Brne, GAIŠ a IZMIRAN v Rusku, Astronomickým observatóriom na Hvare v Chorvátsku, Konkolyho observatóriom v Budapešti a Gotthhardovým observatóriom Szombathely v Maďarsku, observatóriom TIT Uránia v Maďarsku, Hvezdárňou a planetáriom Budapešť v Maďarsku, Hvezdárňou a planetáriom Olsztyn v Poľsku, Astronomickým observatórium Coimbra v Portugalsku, Astronomickým observatóriom Catania v Taliansku, Astronomickým observatóriom Novi Sad v Juhoslávii, Astronomickým inštitútom v Dánsku, Parížskym observatóriom vo Francúzsku, Ústavom pre dejiny prírodných vied v Nemecku, Inštitútom kozmického výskumu (IKI) v Rusku, Astronomickým observatóriom v Južnej Kórei a ďalšími astronomickými zariadeniami v Českej i Slovenskej republike, ktorá sa uskutočňovala na základe konkrétnych požiadaviek a dohôd. 
Pokračovalo sa v dlhoročnej spolupráci s partnerskou organizáciou SONNE NETZ v Nemecku, ktorá je orientovaná na získavanie a výmenu údajov o aktivite pozorovanej slnečnej fotosfére. Pokračuje sa vo vzájomnej výmene našich odborných publikácií.
	SÚH v Hurbanove je kolektívnym členom Európskej astronomickej spoločnosti (EAS), v ktorej sú dvaja pracovníci riadnymi členmi. Ďalší 3 pracovníci sú členmi Európskej fyzikálnej spoločnosti.
Jeden pracovník SÚH je členom výkonného výboru Európskej sekcie medzinárodnej únie astronómov amatérov (IUAA).
Pokračovala spolupráca s medzinárodnou organizáciu IPS (International Planetarium Society). V oblasti výmeny informácií prebieha úzka spolupráca s krajinami Strednej a Východnej Európy. 
Na základe dohody o spolupráci medzi SÚH a Univerzitou Konštantína Filozofa v Nitre odborní pracovníci SÚH uskutočnili týždenne prednášky na tému Astronómia a Astrofyzika.
Pracovník SÚH bol vedúcim diplomovej práce študentky 5. ročníka Prírodovedeckej fakulty Univerzity Konštantína Filozofa v Nitre, Tímei Košaovej na tému “Slnečné škvrny a indexy slnečnej aktivity”. K diplomovej práci bol ďalším pracovníkom vypracovaný aj oponentský posudok.
	Dňa 7. a 13. apríla sa konalo astronomické praktikum pre študentov UKF v Nitre, kde si študenti mohli v praxi overiť svoje teoretické znalosti z daného učebného odboru v planetáriu aj pri pozorovaní.
V dňoch 26. až 28. októbra sa pracovník SÚH zúčastnil 2. kongresu Slovenského združenia filozofov, ktoré sa konalo v Bratislave.
	Na odbornom oddelení SÚH sa urobila recenzia knihy “Ez a mi Napunk” (Naše Slnko) autorov Korda A. a Tolnai D., ktorú vydalo vydavateľstvo ATHENAEUM, Budapešť v Maďarsku.
	V rámci spolupráce so zahraničím sa pracovník SÚH zúčastnil krátkodobej odbornej stáže v dňoch 6. – 15. 4. 2000 v Španielsku (Kanárske ostrovy, Tenerife, La Laguna, Instituto de Astrofisica de Canarias).

13.	Zahraničné aktivity
a) Rusko, Moskva, Moscow State University, (Joint European and National Astronomical Meeting), 27. 5. – 3. 6. 2000, dvaja pracovníci, účasť na medzinárodnej konferencii.
Bol prezentovaný poster T. Pintér, M. JENAM 2000 Lorenc: Total Solar Eclipse on 11. August 1999. T. Pintér bol predsedajúci sekcie 7 (Solar Cycle: Sun at the Top of the Maximum) na poobedňajšom zasadnutí 2. 6. 2000. 
b) Poľsko, Varšava, Warsaw University of Technology, 33rd COSPAR (Committe of Space Research) Scientific Assembly, 16.7. – 23.7. 2000, dvaja pracovníci, účasť na medzinárodnej konferencii v sekciách “Zohrievanie a energia slnečnej koróny a slnečný vietor”, “Kozmický výskum v nasledujúcom storočí”, “Kozmické počasie”.
c) Brazília, Sao Paulo, Passa Quatro, Atibaia, 20. – 29. 11. 2000, jeden pracovník. Účasť na spomienkovom stretnutí pri príležitosti 120. výročia narodenia Milana Rastislava Štefánika v meste Passa Quatro a 5. výročia vzniku námestia a odhalenia pomníka Milana Rastislava Štefánika.

14.	Astronomické pozorovania
a)	ZIRO 2000
V dňoch 26.– 28. apríla 2000 sa konal vo Hvezdárni v Roztokoch celoslovenský seminár o premenných hviezdach ZIRO ´2000. Na seminári sa stretlo 30 pozorovateľov premenných hviezd, ktorí si vypočuli 11 odborných príspevkov z rôznych oblastí výskumu a pozorovaní premenných hviezd. Seminár sme organizovali v spolupráci s Vihorlatskou hvezdárňou v Humennom, Hvezdárňou v Michalovciach a Hvezdárňou Roztoky. Seminára sa zúčastnili aj dvaja astronómovia z Českej republiky. Hvezdárne zabezpečili odborný program za úzkej pomoci Astronomického ústavu SAV v Tatranskej Lomnici. Účastníkmi seminára boli odborní pracovníci hvezdární SR a ČR a vyspelí pozorovatelia astronómovia, amatéri. Seminár sa uskutočnil už tradične na Hvezdárni Roztoky, ktorá poskytla svoje ubytovacie a prednáškové miestnosti.
Prednášatelia sa venovali tak teoretickému rozboru problematiky premenných hviezd, ako aj praktickým poznatkom z tejto oblasti. V rámci odborného programu odzneli nasledovné prednášky: 
L. Hric – Evolúcia a premennosť hviezd, Š. Parimucha – Fotometria premenných hviezd, R. Galis – Významné míľniky v astronómii 20. storočia, I. Kudzej – Analýza anomálii na svetelných krivkách zákrytových dvojhviezd, J. Šafář – Skúsenosti z pozorovania so systémom ďalekohľad + CCD kamera, M. Zejda – Výsledky pozorovaní premenných hviezd 40 cm refraktorom so CCD kamerou, I. Kudzej – Astronomické observatórium na Kolonickom sedle, Z. Komárek – Extrasolárne planetárne sústavy, P. Horanič – Analýza fotometrického pozorovania zákrytu hviezdy 28 Sgr Titanom, Z. Komárek – Gama zábleskové zdroje – najenergetickejšie premenné hviezdy. 
Možno konštatovať, že seminár mal dobrú odbornú úroveň a splnil svoj zámer. Na základe skúseností z doteraz uskutočnených seminárov ZIRO o premenných hviezdach by sa malo v ich organizovaní pokračovať aj v budúcnosti.
b)	Perzeidy
V dňoch 11. až 14. augusta sa uskutočnilo pozorovanie meteorického roja Perzeidy. Pribúdajúci Mesiac od počiatku nenasvedčoval tomu, že pozorovacie podmienky budú mimoriadne kvalitné, a tak bolo pozorovacie stanovište umiestnené priamo v areáli hvezdárne v Hurbanove. Priveľa svetla, nekvalitné počasie a Mesiac nakoniec spôsobili, že sa pozorovalo iba počas štyroch nocí v čase maxima. Za tento čas sa podarilo vizuálne zaznamenať 779 meteorov, z čoho bolo označených 597 meteorov ako rojových. Úhrnný efektívny čas pozorovania bol viac ako 4500 minút a teda počas tohtoročného pozorovania nepodarilo dosiahnuť ani predpokladanú hodinovú frekvenciu Perzeíd. Podpísali sa na tom hlavne zlé pozorovacie podmienky, ktoré spôsobili, že meteory slabších jasností neboli registrované vôbec.

15.	Záujmová odborná činnosť
Pri Slovenskej ústrednej hvezdárni pracuje Astroklub, ktorý odborne vedie pracovník SÚH. Hvezdáreň v Hurbanove umožňuje členom Astroklubu využívať technické vybavenie hvezdárne a finančne podporuje jeho astronomické aktivity (expedície). Členovia Astroklubu sa zišli v roku 2000 spolu 24-krát. Navštevuje ho 12 mladých astronómov - študentov stredných a vysokých škôl. Ich činnosť sa zamerala na štúdium im blízkych problematík z oblasti astronómie, prác pre Stredoškolskú odbornú činnosť, spracovanie pozorovaní a konzultácie o možnostiach uskutočnenia rôznych odborných astronomických meraní a pozorovaní. Na poli praktického pozorovania sa činnosť členov Astroklubu zamerala hlavne na vizuálne a fotografické pozorovanie meteorických rojov. Uskutočnilo sa jedno vizuálne pozorovanie. Vizuálne pozorovanie bolo zaslané na ďalšie spracovanie do centra pre vizuálne pozorovania meteorov. Podľa plánu pozorovaní sa pokračovalo v pozorovaní premenných hviezd a zákrytov.

16.	Nitrianska hvezdáreň pri SÚH
Dňa 15. októbra 2000 bola zriadená Nitrianska hvezdáreň pri SÚH ako detašované pracovisko organizácie. Nitrianska hvezdáreň vykonáva kultúrno-výchovnú, koordinačno-poradenskú a odborno-pozorovateľskú činnosť v astronomickej oblasti, prispieva k rozvoju kultúry a vedy, poskytuje služby študentom škôl, realizuje poradenstvo školám, organizuje všeobecné odborné podujatia pre širokú verejnosť. 

17.	Výroba optických komponentov
	Podľa plánu úloh uskutočňovali i servisné práce v optickej dielni. Pre potreby SÚH i ostatných amatérov astronómov sa vyhotovili astronomické zrkadlové objektívy o priemere 130, 155, 180 mm so svetelnosťou 1 : 5 až 1 : 8,5, optické dielce - rovinné zrkadlá ako aj sekundárne rovinné zrkadlá:
•	rovinné zrkadlo 	 215 mm     					1 ks
•	SRZ     	            50 x 71 mm      				3 ks
•	SRZ                     40 x 57 mm      				7 ks
•	SRZ		35 x 50 mm					3 ks
•	SRZ 		25 x 35 mm					7 ks
•	SZO    	       	 130 mm          				5 ks
•	SZO 		 155 mm					5 ks
•	SZO		 182 mm					2 ks

18.	Výroba astronomických ďalekohľadov radu MDN/PS
Činnosť ÚMOD bola zameraná na  vývoj, konštrukciu a výrobu astronomických prístrojov a optiky pre astronomické ďalekohľady. V priebehu roka 2000 úspešne prebiehala projektová a konštrukčná ako aj vývojovo-výrobná činnosť. Navrhlo a vyhotovilo sa viacero astronomických prístrojov a ďalekohľadov. Priebežne sa uskutočňovala výroba a montáž komponentov amatérskych ďalekohľadov typového radu MDN ako aj stojanov PS. Vykonali sa kovoobrábacie práce jednotlivých dielcov, ich povrchová úprava.  Súbežne sa vykonávala výroba a montáž ďalekohľadov Newtonovho typu: MDN-130, MDN-150 a MDN-180 so svetelnosťami od 1 : 5 do 1 : 8. Na základe dopytu sa uskutočnila aj výroba a úprava ďalekohľadových stojanov pre uchytenie väčších tubusov ďalekohľadov o priemere l50 a 180 mm.
V mesiacoch apríl/jún sa započali projekčné práce slnečného spektroskopu novej generácie  zrkadlovo–mriežkového typu v počte 2 ks. Boli vyhotovené skrine prístroja ako aj držiaky zrkadiel a otočný držiak mriežky s jemným pohybom.
Vyhotovili sa projekty na výrobu držiaka hranola pre slnečný experiment odborného oddelenia na SHS s jeho následnou výrobou.
Vypracoval sa konštrukčný návrh pre výrobu nového typu hľadacieho ďalekohľadu s lomenou optickou osou pod označením HHOO1 s následnou výrobou v počte 2 ks.

19.	Servisno-opravárenská činnosť – služby
a)	servisno-opravárenská činnosť
Časť budov SÚH s astronomickými prístrojmi je vyše 100 ročná, čo si vyžaduje zvýšenú a neustálu opravu jej mechanizmov. Otočné a pohybové mechanizmy vo Veľkej a Južnej kupole hvezdárne sa priebežne udržujú mazaním a čistením. Vykonali sa tiež servisné a údržbárske práce Heyde kupoly, mechaniky otvárania štrbiny a otáčania. Opravili sa tiahla na ovládanie prístroja malého Celostatu.
V optickej dielni sa vykonala oprava a servis centrovacieho stroja. Vyčistil sa systém chladenia, vykonala sa úpravu rozsahu upevňovania centrovaných dielcov, demontáž a montáž otočných a klzných častí ako aj mazacieho systému .
Vykonal sa pravidelný servis vákuového pokovovacieho prístroja – vyčistenie zvona a výmena clôn ochranného obloženia Al fóliou. Následne sa vykonalo spustenie stroja a previedlo kontrolné vákuovanie. 
Ďalej sa uskutočnili nasledovné práce:
–	na projekčnom prístroji planetária sa vykonala oprava hlavného reostatu, projektorov a ukazovacej šípky
–	demontáž  a oprava ďalekohľadu  Cassegrain – 40, hlavného demonštračného ďalekohľadu hvezdárne; vykonala sa nová justáž optiky prístroja a praktické testovanie pozorovaním,
–	demontáž ďalekohľadu  Koronograf  90”, kde sa vykonala oprava držiaku umelého mesiačika,
–	pokovenie zrkadlovej optiky Al-SiO vákuovou naparovačkou pre vlastné potreby, pre partnerské organizácie (pre novú pozorovateľňu hvezdárne v Humennom–Kolonici bolo vykonané prekovenie primárneho zrkadla s priemerom 300 mm ako aj sekundárneho zrkadla  100 mm) a astronómov amatérov.
b)	odborno-poradenský servis, služby
Metodická, odborno-poradenská služba pre amatérov astronómov sa vykonávala priebežne podľa požiadaviek osobne, písomne alebo elektronickou formou. Poradenská služba sa  týkala pomoci pri riešení  otázok  konštrukcie astronomických prístrojov a ďalekohľadov pre potreby amatérskeho pozorovania, ako aj otázok výroby, brúsenia astronomickej optiky, zrkadlových objektívov a zabezpečovania nedostatkových optických dielcov k tejto činnosti.
V rámci distribučnej činnosti výrobkov sa uskutočnil nasledovný odpredaj výrobkov a optických súčiastok:
–	Ďalekohľad  MDN-180       					3 ks
–	         “          MDN-150       					2 ks
–	         “          MDN-130       					4 ks
–	Stojan ďalekohľadu  PS-130 					7 ks
–	Astronomické okuláre 	            			9 ks
–	Hľadáčik   HH001                     				5 ks
–	Zrkadlový objektív  SZO -13      				1 ks
–	Sekundárne zrkadlo SRZ - 2,5              			2 ks

IV.	Rozpočet na rok 2000 

Slovenská ústredná hvezdáreň mala na rok 2000 schválený príspevok na činnosť vo výške 9.100 tis. Sk, ktorý bol v priebehu roka upravený zvýšením na bežnú činnosť z kapitoly Všeobecnej pokladničnej správy, ako aj na zahraničné informácie a styky so zahraničím. Celková výška pridelených finančných prostriedkov bola 10.787 tis. Sk, ktoré organizácia vyčerpala v plnej výške. 
Bežné transfery na činnosť § 4210
•	účtová skupina 50					1.100 tis. Sk
•	účtová skupina 51					2.940 tis. Sk
•	účtová skupina 52					5.469 tis. Sk
mzdové náklady						3.974 tis. Sk
•	príspevok na zahraničné informácie 
      a styky so zahraničím				  	302 tis. Sk
Bežné transfery na činnosť spolu		         		10.787 tis. Sk
Organizácia dosiahla za rok 2000 výnosy: 
•	tržby z predaja výrobkov
•	iné ostatné výnosy
Celková plánovaná výška tržieb bola vo výške 795 tis. Sk. 
	Z prenájmu nemala organizácia žiadne príjmy. Podnikateľskú činnosť Slovenská ústredná hvezdáreň nevykonávala žiadnu. 
Výnosy z hlavnej činnosti príspevkovej organizácie celkom v roku 2000 boli vo výške 11.582 tis. Sk nasledovne:
•	prevádzkové dotácie – transfery na činnosť (691)		10.787 tis. Sk
•	tržby za predaj vlastných výrobkov a služieb (601 + 602)	     775 tis. Sk
•	iné ostatné výnosy (649)				 	       	       20 tis. Sk

Plnenie záväzných ukazovateľov úloh a limitov štátneho rozpočtu
a)	bežný transfer
Ukazovateľ				Pôvodný	Úprava		Upravený	Skutočnosť
rozpis		+zvýšenie	rozpočet	k 31. 12. 2000
-zníž.
_________________________________________________________________________________
a) bežné transfery
    na činnosť § 4210			9100		+1687		10787		10787
    z toho účelovo určené		  
    Zborník z 15. slnečného seminára	  -		+ 119		   119		    131
    15. medzinárodný slnečný seminár	  -		 + 10		     10		      12
     Valorizácia mzdových prostriedkov	  -		 + 76		     76		      76	
     Astronomická ročenka		  -		+ 237		   237		    260	 
     Vykrytie odpisov    			  -		+ 905		   905		    905
     Rast reálnych platov			  -		 + 38		     38 		      38
							
b) príspevok na zahraničné 
    informácie a styky 
    so zahraničím 		               
JENAM 2000, Moskva		 - 		+ 102		  102		     89	
COSPAR 2000, Varšava		 -		+ 110  		  110		   118   	
Brazília 2000			 -		 + 90		    90                     107

   Bežné transfery na činnosť 
   spolu:					9100	          + 1687	           10787		10787	            

c) kapitálový transfer		       	 -		  -		  -		    -

Bežný transfer na činnosť 

Slovenská ústredná hvezdáreň mala na rok 2000 schválený príspevok na činnosť vo výške 9.100 tis. Sk, ktorý bol v priebehu roka upravený nasledovne: 
1.	zvýšením finančných prostriedkov na bežnú činnosť o 129 tis. Sk z kapitoly Všeobecnej pokladničnej správy s účelovým určením – Zborník z 15. medzinárodného slnečného seminára, 15. medzinárodný slnečný seminár, rozpis MK-3732/2000-700
2.	zvýšením finančných prostriedkov na bežnú činnosť o 76 tis. Sk na valorizáciu mzdových prostriedkov, rozpis MK-4048/2000-700
3.	zvýšením finančných prostriedkov na bežnú činnosť o 237 tis. Sk z kapitoly Všeobecnej pokladničnej správy na Astronomickú ročenku 2001, rozpis MK-5328/2000-700
4.	zvýšením finančných prostriedkov na bežnú činnosť o 905 tis. Sk s účelovým určením na vykrytie odpisov, rozpis MK-7318/2000-700; MK-6065/2000-700
5.	zvýšením finančných prostriedkov o 38 tis. Sk z titulu zabezpečenia rastu reálnych platov, rozpis MK-7590/2000-700; MK-5928/2000-700
6.	zvýšením finančných prostriedkov na zahraničné informácie a styky so zahraničím o 102 tis. Sk s účelovým určením na JENAM 2000 Moskva, rozpis MK-3029/2000-700
7.	zvýšením finančných prostriedkov na zahraničné informácie a styky so zahraničím o 110 tis. Sk s účelovým určením na kongres COSPAR Varšava, rozpis MK-4048/2000-700
8.	zvýšením finančných prostriedkov na zahraničné informácie a styky so zahraničím o 90 tis. Sk s účelovým určením na spomienkové stretnutie pri príležitosti 120. výročia narodenia M. R. Štefánika, rozpis MK-7127/2000-700

Celková výška pridelených finančných prostriedkov bola 10.787  tis. Sk, ktoré organizácia vyčerpala v plnej výške. 

aa) Hodnotenie výnosov

Organizácia dosiahla za rok 2000 výnosy:
1.	Tržby z predaja výrobkov 
•	z predaja metodického materiálu (Astronomická ročenka, Astronomický kalendár, Zborník z 15. medzinárodného slnečného seminára a ďalší metodický materiál) vo výške 235 tis. Sk,
•	z predaja časopisu Kozmos vo výške 367 tis. Sk,
•	z predaja výrobkov ÚMOD (astronomický ďalekohľad, paralaktický stojan, sférický zrkadlový objektív, sekundárne rovinné zrkadlo) vo výške 157 tis. Sk,
•	z poskytovania služieb ÚMOD (oprava, údržba, servis ďalekohľadov pre iné organizácie) vo výške 26 tis. Sk,
•	z prenájmu nemala organizácia žiadne tržby.
2.	Iné ostatné výnosy
•	organizácia dosiahla aj neplánované tzv. iné, ostatné výnosy vo výške 9 tis. Sk.
3.	Tržby z predaja nehmotného a hmotného investičného majetku organizácia nemala žiadne.

Organizácia dosiahla v roku 2000 výnosy v celkovej výške 794 tis. Sk. V porovnaní s rokom 1999 bola výška výnosov na rovnakej úrovni, pri predaji metodického materiálu a časopisu Kozmos. Zlepšila sa úroveň pri poskytovaní služieb pre astronómov – amatérov, čo vlastne dokazuje väčší záujem o naše výrobky.

ab) Hodnotenie  nákladov

Náklady na bežnú prevádzku
Organizácia v nákladoch na bežnú prevádzku sledovala materiálové náklady: celkovú spotrebu všeobecného materiálu (kancelárskeho, ochranného, náhradných dielov, atď.). V rámci materiálových nákladov organizácia nakúpila aj drobný hmotný majetok (prijímač, PC, WEB kamera, časový normál, koberec, kufor…), kde podstatnú položku tvorí policová zostava pre knižnicu v celkovej hodnote 60 tis. Sk, čo bolo z hľadiska úschovy knižničného fondu potrebné. Okrem bežných stálych potrieb sa doplnilo prístrojové vybavenie, nakúpili sa záhradkárske pomôcky.
Spotreba palív motorových vozidiel bola v celkovej plánovanej výške 335 tis. Sk. 
Náklady vynaložené na elektrickú energiu a zemný plyn boli vo výške 364 tis. Sk v rámci plánovaných, dosiahla sa úspora 6 tis. Sk znížením spotreby zemného plynu.
Celková výška nákladov na bežnú prevádzku bola vo výške 925 tis. Sk.

Ďalšiu položku tvorili služby:
•	náklady na telefón, fax, e-mail, poštové poplatky, prepravné,
•	nájomné (zahrňuje ročné nájomné za budovu Konventná č. 19 v Bratislave vo výške 38 tis. Sk), ostatné nájomné vo výške 34 tis. Sk (prenájom sály, oceľových fliaš, atď.),
•	prevádzkovanie EZS (organizácia vynaložila 6 tis. Sk), 
•	ostatné služby predstavujú náklady za poskytnuté služby: aplikačný servis, technická prehliadka motorových vozidiel, plynové a elektrické revízie, revízia hasiacich prístrojov, vyvolanie filmov,  väzba publikácií, eloxovanie výrobkov, vývoz odpadu, poplatky za čistiareň, školenia pracovníkov atď; čerpanie služieb bolo vo výške 389 tis. Sk.
•	cestovné (vlastné cestovné pracovníkov organizácie).
Celkové čerpanie služieb bolo vo výške 887 tis. Sk v rámci plánovaných.

Opravy a udržovanie
V rámci opráv organizácia vynaložila náklady len na bežné opravy: kotlov, vodovodu, rozmnožovacieho stroja, počítača, tlačiarne, vysávača, fotoprístroja, stoličiek, faxu vo výške 30 tis. Sk. Náklady sa vynaložili aj na opravu motorových vozidiel vo výške 32 tis. Sk, predovšetkým na služobné vozidlo Volga, ktorá je už zastaralá a vyžaduje pravidelné opravy. V rámci opráv sa dosiahla úspora 6 tis. Sk.

Iné ostatné náklady
V organizácii vznikli aj iné ostatné náklady, ktoré súvisia so zabezpečením činnosti organizácie: zákonné poistné budov a majetku, bankové poplatky, tvorba sociálneho fondu, colné poplatky, poistné motorových vozidiel, poplatky za diaľničné známky a iné poplatky v celkovej výške 161 tis. Sk. 
Celkové čerpanie nákladov bolo v rámci plánovaných.

Náklady na kultúrne aktivity
Organizácia v nákladoch sledovala náklady súvisiace s realizovaním odborných činností:
a)	celková spotreba všeobecného materiálu (metodického, spotrebného, fotomateriálu, materiálu na výrobu optických výrobkov), nákupu odborných kníh, časopisov zahraničných, materiálu na 15. medzinárodný slnečný seminár, atď. Materiálové náklady boli vynaložené vo výške 353 tis. Sk, v rámci plánovaných. 
b)	náklady na služby 
•	podstatnú položku týchto nákladov predstavuje vydávanie populárno-vedeckého časopisu Kozmos, bolo vydaných 6 čísiel, náklady spojené s tlačou, osvitom predstavujú 808 tis. Sk, čo predstavuje zvýšenie oproti roku 1999 o 68 tis. Sk, nakoľko sa zvýšil počet výtlačkov v závislosti od záujemcov o náš časopis, ktorý každým rokom narastá. Edičná činnosť bola rozšírená o ďalšie edičné tituly: Astronomický kalendár 2001, Astronomická ročenka 2001, Zborník z 15. medzinárodného slnečného seminára. V rámci projektov z kapitoly Všeobecnej pokladničnej správy sa čerpali finančné prostriedky s účelovým určením na Astronomickú ročenku 2001, Zborník z 15. medzinárodného slnečného seminára. Finančné prostriedky sa vyčerpali v plnej výške.
•	uskutočnili sa prednášky v rámci Pomaturitného štúdia astronómie v nákladoch 21 tis. Sk.
•	ostatné služby: organizácia vyplácala v roku 2000 aj odmeny podľa predpisov o autorskom práve (autorské honoráre) pre prispievateľov do časopisu Kozmos, autorov ďalších edičných titulov (Astronomický kalendár, Astronomická ročenka, Zborník z 15. medzinárodného slnečného seminára) v celkovej výške 261 tis. Sk.
V rámci cestovných nákladov sa uskutočnili služobné pracovné cesty, zabezpečili sa hlavné podujatia:   
1.	Vyhodnotenie súťaže Astrofoto ´99
2.	Teoreticko-praktický seminár o pozorovaní premenných hviezd ZIRO
3.	Celoslovenská porada pracovníkov výchovno-vzdelávacích oddelení
4.	Celoslovenská porada riaditeľov hvezdární
5.	Výtvarná súťaž “Vesmír očami detí”
6.	Vedomostná súťaž “Čo vieš o hviezdach”
7.	15. Medzinárodný slnečný seminár
8.	XXXII. Zraz mladých astronómov 
9.	Letný tábor mladých astronómov Slovenska

Celková výška cestovných nákladov na zabezpečenie hlavných podujatí v roku 2000, ako aj vlastné cestovné pracovníkov bolo vo výške 544 tis. Sk v rámci plánovaných. 

	Zahraničné aktivity
	Organizácia mala na rok 2000 na základe úprav rozpisu záväzných výstupov ŠR schválený príspevok na zahraničné informácie a styky so zahraničím s účelovým určením na JENAM 2000 Moskva (úprava č. MK-3029/2000-700), COSPAR 2000 Varšava (úprava MK-4048/2000-700), spomienkové stretnutie pri príležitosti narodenia M. R. Štefánika Brazília (úprava MK-7127/2000-700). V rámci zahraničných aktivít sa čerpali aj vlastné finančné prostriedky. 
Čerpanie nákladov bolo nasledovné:
a)	JENAM 2000, Moskva				75 tis. Sk
b)	COSPAR 2000, Varšava				85 tis. Sk
c)	Brazília, 2000				           106 tis. Sk
d)	vzájomná odborná spolupráca
•	Tenerife						21 tis. Sk
•	Maďarsko						24 tis. Sk
•	Česká republika					16 tis. Sk

Celkové čerpanie nákladov na zahraničné informácie a styky so zahraničím bolo vo výške 327 tis. Sk.

Mzdové prostriedky
Organizácia čerpala mzdové náklady v súlade s uplatnením zákona č. 143/92 Zb. a jeho nariadenia č. 249/92 Zb. o platových pomeroch zamestnancov v znení ďalších nariadení. 
V priebehu roka 2000 bola výška mzdových nákladov upravovaná na základe úprav rozpisu záväzných výstupov ŠR nasledovne:
a)	valorizácia mzdových prostriedkov		55 tis. Sk
b)	zabezpečenie rastu reálnych platov 		28 tis. Sk
Celkové čerpanie miezd bolo v rámci plánovaných 3.883 tis. Sk, pričom sa dodržal limit mzdových nákladov. Ďalej boli vyplatené dohody o vykonaní práce a pracovných činností vo výške 267 tis. Sk. V porovnaní s rokom 1999 sa stav pracovníkov nezmenil, čerpanie nákladov bolo na úrovni roka 1999, zvýšenie nastalo len v rámci úprav v priebehu roka.

Čerpanie nákladov na reprezentačné účely
Organizácia čerpala na reprezentačné účely 13 tis. Sk v rámci plánovaných, čo zahrňuje:
a)	občerstvenie poskytované na porade riaditeľov a metodických pracovníkov,
b)	občerstvenie poskytované na zasadnutiach redakčného kruhu,
c)	občerstvenie poskytované na celoštátnych súťažiach “Vesmír očami detí” a “Čo vieš o hviezdach”, ako aj na hlavných podujatiach (15. Medzinárodný slnečný seminár, ZMAS, letný tábor, atď.), 
d)	občerstvenie poskytované pri prijatí hostí.
Čerpanie nákladov bolo v rámci plánovaných, vynakladané náklady boli na zabezpečenie hlavných podujatí v roku 2000. V rámci úsporných opatrení na hospodárne a efektívne vynakladanie výdavkov ŠR bol dodržaný limit na reprezentačné.

Tvorba odpisov a finančné krytie
Organizácia na základe vyhl. č. 286/92 Zb. o daniach z príjmov a jeho novelizáciou Zákonom č. 626/92 Zb. uskutočnila odpisovanie hmotného investičného majetku. Vykázané odpisy vo výške 1221 tis. Sk sú uplatnené k sledovanému obdobiu v plnom rozsahu a sú finančne vykryté v plnej výške na fonde reprodukcie hmotného investičného majetku. Nakoľko organizácia má podstatne vysoké náklady na odpisy z dôvodu špeciálnych prístrojov a technického vybavenia zo schváleného príspevku ich nemohla vykryť v plnej výške. Na základe úpravy záväzných výstupov ŠR MK-7318/2000-700; MK-6065/2000-700 použila účelovo určené finančné prostriedky na vykrytie odpisov vo výške 905 tis. Sk.

Poistné do fondov
Na základe vymeriavacieho základu podiel poistného do fondov na základe zákona NR SR č. 273/1994 Zb. o zdravotných poisťovniach a zákona č. 274/1994 Zb. o sociálnej poisťovni a príspevku do fondu zamestnanosti predstavuje finančnú čiastku 1453 tis. Sk. Organizácia vykonala odvod finančných prostriedkov v plnej výške.

Predaný materiál
Predstavuje: 
•	úbytok metodického materiálu (z vydaných edičných titulov),
•	úbytok predaných výrobkov ÚMOD (stojan, ďalekohľad, okuláre, zrkadlové objektívy, sekundárne rovinné zrkadlá), v celkovej výške 222 tis. Sk.	
Organizácia v roku 2000 dodržala plnenie záväzných úloh a limitov, všetky plánované úlohy a podujatia boli splnené. Čerpala príspevok vo výške 10.787 tis. Sk, v rámci ktorého mala poskytnuté aj účelovo určené finančné prostriedky na jednotlivé podujatia. Organizácia ďalej použila aj finančné prostriedky z vlastných výnosov, ktoré boli na úrovni roka 1999 vďaka dobrému odbytu výrobkov ÚMOD. 
	Celkovo teda možno konštatovať, že účelové finančné prostriedky aj výnosy dopomohli k čerpaniu nákladov vo výške 11.581 tis. Sk, pričom k prekročeniu nákladov nedošlo. Bolo dodržané čerpanie nákladov podľa rozpísaných účtovných skupín. Pri čerpaní finančných prostriedkov organizácia postupovala v zmysle programu hospodárnosti, výška nákladov bola na úrovni príjmov, čím vykázaný hospodársky výsledok bol nulový. V porovnaní s rokom 1999 sa podarilo dosiahnuť lepší hospodársky výsledok, ktorý nebol záporný, organizácia vykryla odpisy v plnej výške. Všetky vynaložené náklady boli potrebné na zabezpečenie riadneho chodu a potrieb organizácie, no v ekonomickom vývoji nepostúpila dopredu, nakoľko sa celková výška nákladov (hlavne služieb) zvyšuje, pričom čerpanie bolo na úrovni roka 1999 s tým, že organizácia vykryla odpisy a dosiahla nulový hospodársky výsledok. V priebehu roka 2000 organizácia rezervný fond netvorila ani nečerpala.

b)	kapitálový transfer
1.	Obstarávanie z kapitálových transferov 
Organizácia schválené kapitálové výdavky na rok 2000 nemala.
2.	Obstarávanie z vlastných zdrojov (Fond reprodukcie)
Organizácia použila so súhlasom MK SR Fond reprodukcie hmotného a investičného majetku na nákup strojov a zariadení:
- kotol závesný	1 ks	41. 310,- Sk
- skener EPSON	1 ks	32.976,- Sk
	Celkové čerpanie z fondu reprodukcie hmotného a investičného majetku bolo vo výške 74 tis. Sk.

V.	Rozbor zamestnanosti

Organizácia mala na rok 2000 schválený limit pracovníkov na 28. Stanovený limit sme dodržali, organizácia zamestnáva 28 pracovníkov, z toho 10 žien. Z uvedeného počtu evidujeme 2 pracovníkov so zmenenou pracovnou schopnosťou, z toho jednu ženu.
Organizačná štruktúra SÚH podľa schémy (viď príloha).
	V rámci podpory rozvoja ľudských zdrojov organizácia zabezpečila: 
•	profesionálny rast pracovníkov formou účasti na rôznych školeniach a seminároch (odborný seminár Nové predpisy o sociálnom zabezpečení platné od 1. 1. 2000, odborný seminár o autoprevádzke, školenia pracovníkov BOZP a CO)
•	na rozšírenie vedomostí zabezpečila organizácia pre pracovníkov nákup odbornej literatúry a časopisov odborný časopis Národné poistenie; Účtovníctvo, audítorstvo, daňovníctvo; publikácia Poradca a ďalšie odborné publikácie, z ktorých možno čerpať nové informácie a uplatniť ich v pracovnej činnosti.

VI.	Ciele organizácie a prehľad ich plnenia

V roku 2000 Slovenská ústredná hvezdáreň vykonávala svoju činnosť v súlade s plánom hlavných úloh. 
Možno konštatovať, že všetky hlavné úlohy organizované SÚH boli uskutočnené na vysokej odbornej úrovni. Dokazuje to aj veľký záujem verejnosti o všetky jej programy, čoho prejavom je i zvyšujúca sa účasť na všetkých jej podujatiach. Vo všetkých oblastiach svojej bohatej a rozmanitej činnosti dosiahla SÚH významné úspechy, čo dokazuje aj kladné hodnotenie hlavných skupín užívateľov.

VII.	Hlavné skupiny užívateľov výstupov organizácie

Hlavné skupiny užívateľov výstupov organizácie sú v závislosti od činnosti Slovenskej ústrednej hvezdárne členené:
•	kultúrno-výchovná a vzdelávacia činnosť: pracovníci hvezdární, astronómovia – amatéri, študujúca mládež, široká verejnosť,
•	edičná a informačná činnosť: čitatelia, pedagógovia, pracovníci hvezdární, internetoví užívatelia, široká laická a odborná verejnosť,
•	odborno-pozorovateľská a výskumná činnosť: pracovníci SÚH, AÚ SAV, medzinárodné astronomické centrá,
•	výrobno-technická a poradenská činnosť: hvezdárne na Slovensku, široká amatérska verejnosť, odborné oddelenie SÚH, organizácia SÚH.

VIII.	Zverejnenie výročnej správy

Výročná správa Slovenskej ústrednej hvezdárne bude prístupná verejnosti na internetovej stránke organizácie www.suh.sk.

IX.	Verejné odpočty

Verejné odpočty Slovenskej ústrednej hvezdárne sa uskutočnia v priestoroch prevádzkovej budovy SÚH, Komárňanská 134, 947 01 Hurbanovo dňa 4. júna 2001 v čase od 9,00 – 14,00 hod. 
Termín a miesto podujatia verejného odpočtu SÚH budú uverejnené aj v tlači.

Správu vypracovali:

Ing. Teodor Pintér, generálny riaditeľ SÚH
Pracovníci: Mgr. Ladislav Druga
	       RNDr. Marián Lorenc
                   Anna Lovászová
	       Mikuláš Mačanský
	       Mgr. Marián Vidovenec
	       Mgr. Peter Poliak